เคจีไอชูDWทำกำไรช่วงหุ้นขาลง
เคจีไอเพิ่มทางเลือกทำกำไรช่วงตลาดขาลง ชู High Gearing Put DW วิ่งแรง
3 ต.ค. 2554

เคจีไอเพิ่มทางเลือกทำกำไรช่วงตลาดขาลง ชู High Gearing Put DW วิ่งแรง
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บล. เคจีไอ (ประเทศไทย)เปิดเผยว่า แม้ว่าตลาดหุ้นไทยได้มีการปรับตัวลดลงอย่างมากในช่วงที่ผ่านมา แต่สภาวะการลงทุนในปัจจุบันยังคงมีความผันผวนและมีความเสี่ยงสูง นักลงทุนจึงควรใช้ความระมัดระวังในการลงทุน และควรมีการบริหารความเสี่ยงและจัดพอร์ตลงทุนที่ดี เพื่อสร้างผลตอบแทนให้เป็นไปตามเป้าหมาย 
เคจีไอ ในฐานะผู้นำใบสำคัญแสดงสิทธิอนุพันธ์ (DW) จึงได้ออก DW ประเภท สิทธิในการขาย (Put DW) ทั้ง 7 รุ่นพร้อมกัน ได้แก่ ADVA13PA, BANP13PA, DTAC13PA, KBAN13PA, PTT13PA, SCB13PA, SCC13PA เริ่มซื้อขายวันแรก 4 ต.ค. 54 ซึ่งในทางทฤษฎี ราคาของ Put DW มักเคลื่อนไหวในทิศทางตรงกันข้ามกับราคาของหุ้นอ้างอิง จึงทำให้ Put DW ได้รับความสนใจลงทุนในช่วงทิศทางตลาดขาลงเป็นอย่างมาก นอกเหนือจากการขายชอร์ตหุ้น และ การชอร์ต Futures 
โดยทั่วไป ประโยชน์ของ Put DW เทียบกับการขายชอร์ตหุ้น คือ การซื้อ Put DW ใช้เงินลงทุนน้อยกว่า เพราะไม่มีทางขาดทุนมากกว่าจำนวนเงินที่ซื้อ Put DW แต่การขายชอร์ตอาจถูกเรียกให้วางหลักประกันเพิ่มขึ้นถ้าหุ้นปรับตัวขึ้น นอกจากนี้ประโยชน์ของ Put DW เทียบกับการชอร์ต Futures คือ ความเสี่ยงที่น้อยกว่า เพราะการชอร์ต Futures มีโอกาสขาดทุนมากกว่าเงินลงทุนในตอนต้น ด้วยเหตุนี้ นอกจากทิศทางตลาดขาลงแล้ว Put DW จึงเหมาะกับภาวะที่ตลาดผันผวนอีกด้วย 
โดยเฉพาะอย่างยิ่ง ลักษณะเด่นของ Put DW ทั้ง 7 รุ่นนี้ คือ มีอัตราทดสูง หรือ High Gearing โดยอัตราทดจะเป็นตัวบอกว่าราคา DW จะเปลี่ยนไปเร็วมากน้อยขนาดไหน เมื่อราคาหุ้นอ้างอิงเปลี่ยนแปลงไป ดังนั้น DW ที่มีอัตราทดสูงๆ ก็คือ DW ที่ราคาเปลี่ยนแปลงเร็วมากเมื่อหุ้นอ้างอิงเปลี่ยนไป  อย่างไรก็ตาม นักลงทุนที่ชื่นชอบการลงทุนใน DW ที่มีอัตราทดสูงๆ เพราะว่ามีโอกาสได้กำไรเร็ว ก็ควรพิจารณาความเสี่ยงด้วย เพราะ เมื่อมีโอกาสกำไรสูง โอกาสขาดทุนย่อมสูงเช่นกัน   
ดังนั้น นักลงทุนควรประเมินทิศทางตลาด และ พิจารณาถึงผลตอบแทนและระดับความเสื่ยงของตนเอง เพื่อการลงทุนใน Put DW จะได้เปรียบเสมือนทางเลือกและเครื่องมือทางการเงินที่มีประสิทธิภาพในการเพิ่มอัตราผลตอบแทนจากการลงทุนในปัจจุบัน